Talous- ja sosiaalikomitean lausunto aiheesta "Ehdotus neuvoston direktiiviksi vähimmäisvaatimuksista räjähdystilojen aiheuttamalle vaaralle alttiiksi joutuvien työntekijöiden terveyden suojelun ja turvallisuuden parantamiseksi" () (96/C 153/07)

Neuvosto päätti 15. joulukuuta 1995 Euroopan yhteisön perustamissopimuksen 118 a artiklan mukaisesti pyytää talous- ja sosiaalikomitean lausunnon edellä mainituista ehdotuksista.

Asian valmistelusta vastannut sosiaali-, perhe-, koulutus- ja kulttuuriasian jaosto antoi lausuntonsa 15. helmikuuta 1996. Esittelijänä oli Giorgio Liverani.

Talous- ja sosiaalikomitea hyväksyi 29. helmikuuta 1996 pitämässään 333. täysistunnossa suuren enemmistön äänin yhden pidättyessä äänestämästä seuraavan lausunnon.

1. Yleistä

1.1. Komitea hyväksyy komission ehdotuksen ja esittää seuraavat huomiot.

1.2. Direktiiviehdotus täydentää direktiiviä 94/9/EY jäsenvaltioiden lainsäädännön lähentämisestä sellaisten laitteiden ja suojajärjestelmien osalta, jotka on tarkoitettu käytettäviksi räjähdystiloille alttiilla alueilla. Komitea antoi jo vuonna 1992 lausunnon tästä perustamissopimuksen 100 a artiklaan perustuvasta direktiivistä (CES 356/92), jossa mainitaan sisämarkkinoiden toteuttaminen kaupan teknisten esteiden poistamisen avulla.

1.2.1. Nyt tarkasteltava ehdotus on siis täydentävä ja käsittelee laitteiden ja suojajärjestelmien käyttövaatimuksia. Kuten komitea vuonna 1992 lausunnossaan (kohdat 2.2.1 ja 2.2.2) totesi, olisi ollut asianmukaista valmistella suunnittelua ja käyttöä koskevat kaksi direktiiviä samanaikaisesti.

1.3. Tarkasteltava ehdotus on laadittu työmarkkinajärjestöjen, asianomaisten organisaatioiden ja hallintoelinten sekä työturvallisuuden, työhygienian ja työterveyden neuvoa-antavan komitean kanssa käytyjen laajojen neuvottelujen jälkeen.

1.4. Direktiiviehdotus ei ole ristiriidassa läheisyysperiaatteen kanssa, sillä vain yhteisön tason toimilla voidaan taata työntekijöiden turvallisuuden yhtenäinen vähimmäistaso kaikissa jäsenvaltioissa ja estää eri jäsenvaltioita soveltamasta erilaisia turvallisuusstandardeja.

1.5. Komitea on tyytyväinen lausuntoehdotuksen tiiviiseen ja selkeään esitystapaan. Toiminnan tulosten osalta jäsenvaltiota velvoittaa perustamissopimuksen 189 artikla 3 kohta. Kansallisilla elimillä ja työmarkkinajärjestöillä on kuitenkin edelleen toimivaltaa siirtymistapojen ja -muodon suhteen.

1.6. Direktiiviehdotuksen johdanto-osan "katsoo, että" -kohdat todistavat erityisestä mielenkiinnosta, joka on toimenpiteen perustana. Komitea haluaa kiinnittää komission huomion tarpeeseen yhtenäistää eri kieliversioiden kyseiset kohdat (italiankielisestä versiosta esim. puuttuu joitain "katsoo, että" -kohtia).

1.7. Komitea korostaa myös direktiiviehdotuksen liitteenä olevassa arviointitutkimuksessa esitettyjä ajatuksia direktiivin yrityksiin kohdistuvista vaikutuksista, etenkin mitä tulee tarpeeseen ottaa huomioon pk- ja käsityöläisyritysten erityistilanne.

2. Erityistä

2.1. Mahdollisten räjähdystilojen määrittelyn suhteen (2 artikla: ilman ja syttyvien aineiden seos) viitataan direktiivin 94/9/EY 1 artiklaan ja todetaan "epävakaiden kemiallisten aineiden" (happea sisältävät ja syttyvät aineet) sulkeminen direktiivin sovellusalueen ulkopuolelle. Nämä aineet kuuluvat kemikaaleja käsitelleeseen direktiiviehdotukseen KOM(93) 155 lopull., josta komitea on jo antanut lausunnon CES 1169/93.

Kahden räjähdystilalle alttiin alueen selvän erittelyn varmistamiseksi komitea kehottaa komissiota ja neuvostoa vahvistamaan happea sisältävistä ja syttyvistä aineista aiheutuvien räjähdysriskien liittämisen kemikaaleja käsitelleeseen direktiiviehdotukseen ja valvomaan, ettei tässä direktiivissä ja nyt käsiteltävänä olevassa direktiivissä ole epäselvyyksiä tai päällekkäisyyksiä.

2.2. Työntekijöiden turvallisuuden varmistamiseksi ja terveyden suojelemiseksi 4 artiklassa käsitellään työnantajan yleis- ja erityisvelvoitteita. Tässä yhteydessä viitataan erityisesti puitedirektiivin 89/391/ETY 6, 9, ja 10 artiklaan. Lisäksi komitea pyytää komissiota kiinnittämään huomiota käsiteltävässä direktiivissä olevaan puitedirektiivin 8 artiklan (työnantajan velvollisuudet) ja 13 artiklan (työntekijöiden velvollisuudet) mainintaan ennaltaehkäisevien toimien tärkeydestä ja tehokkuudesta.

2.2.1. Komitea kehottaa komissiota omaksumaan kaikissa kieliversioissa ilmaisun "asianmukainen valvonta" ilmaisun "vastuullinen valvonta" sijaan (4 artikla 1 kohta 2 luetelmakohta), joka on taattava räjähdystiloille alttiilla alueilla. Termi "asianmukainen" on laajempi ja kattavampi kuvaamaan omaksuttavia toimenpiteitä, joihin olisi kuuluttava työntekijöiden valmiuden lisäksi laitteiden ja ajanmukaisen teknologian käyttö puitedirektiivin 6 artiklan mukaisesti työnantajalle kuuluvien velvoitteiden puitteissa.

2.3. Komitea on tietoinen siitä, että räjähdystiloille alttiiden alueiden luokittelu (5 artikla sekä liitteet I/A, II/B ja IV) on kansainvälinen käytäntö ja johdettu ISO (International Standard Organisation) ja IEC (International Electric Committee) -standardeista. Tällaisten parametrien olisi oltava riittävän tarkkoja, jotta ne edistävät tehokasta yhdenmukaistamista.

2.4. Komitea toteaa 9 artiklan 1 ja 2 kohdasta (räjähdystiloille alttiilla alueilla käytettävät uudet työvälineet), että päivämäärä 30. kesäkuuta 2003 on asetettu markkinoinnin sekä CENin ja Cenelecin standardisoinnin vuoksi perustamissopimuksen 100 a artiklan ja direktiivin 94/9/EY mukaisesti.

2.4.1. Komitea toteaa, että direktiivissä säädettyjen vähimmäisvaatimusten tulisi olla voimassa ilman siirtymäaikaa niissä tapauksissa, joissa työpaikkaa käytetään ensimmäistä kertaa tai työpaikoissa tehdään muutoksia, laajennuksia ja/tai uudelleenjärjestelyjä direktiivin voimaantulon jälkeen (9 artiklan 3 ja 5 kohta). Työpaikoille ja työvälineille, jotka olivat käytössä jo ennen direktiivin voimaantuloa, annetaan 9 artiklan 4 kohdassa kolmen vuoden siirtymäaika vähimmäisvaatimusten täyttämiseksi.

2.4.2. Jotta direktiivin määräysten noudattaminen olisi helpompaa pk-yrityksille ja erityisesti käsiteollisuusyrityksille, TSK painottaa, että jäsenvaltioiden tulee tarjota pk-yrityksille tietoa sekä teknistä ja hallinnollista tukea määräysten täydelliseksi ja välittömäksi toteuttamiseksi. Paikallisten työmarkkinaosapuolten neuvottelutoimet ovat välttämättömiä tämän päämäärän saavuttamiseksi. Työmarkkinaosapuolten tulee aktiivisesti tukea SAFE-ohjelman pikaista käynnistämistä pk-yrityksissä. Tämä on omiaan konkreettisesti edistämään direktiivin määräysten toteuttamista.

2.5. Teknisten muutosten tekemisessä direktiivin liitteisiin (10 artikla) komitea ottaa huomioon puitedirektiivin 89/391/ETY 17 artiklan menettelytavan. Koska tällaisella sopeuttamisella saattaa olla poliittisia vaikutuksia, komitea korostaa työmarkkinajärjestöjen roolin tärkeyttä. Työturvallisuuden, työhygienian ja työterveyden neuvoa-antavan komitean tehtävä korostuu direktiivin soveltamisvaiheessa. Talous- ja sosiaalikomitea kehottaa komissiota pyytämään TSK:lta arvioivan lausunnon.

2.6. Komitea on sitä mieltä, että 11 artiklan määräyksiä kuvaavasta käsikirjasta voi muodostua käyttökelpoinen väline onnettomuuksien ennaltaehkäisyssä ja toivoo sen laajaa käyttöä. Komitea vaatii, että työturvallisuuden, työhygienian ja työterveyden neuvoa-antava komitea otetaan mukaan käsikirjan valmistelutyöhön ja päivittämiseen ennen kuin se esitetään neuvostolle ja ennen direktiivin 89/391/ETY 17 artiklassa mainittua menettelyä. Käsikirja tulee julkaista mahdollisimman pian direktiivin hyväksymisen jälkeen.

Bryssel, 29. helmikuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 332, 9. 12. 1995, s. 10.